Milo decanus Trecensis omnibus presentes litteras inspecturis in salutis auctore salutem. Notum facimus universitati vestre quod Herbertus de Regniaco filius defuncti Ernaldi in nostra presentia constitutus dedit ecclesie Vallis lucentis in perpetuam elemosinam pro remedio anime sue et antecessorum suorum molendinum suum de Summo Fonte et etiam terram suam arabilem juxta ipsum molendinum quam amodiator molendini solet excolere, salvo tamen sexdecim denariorum qui pro eodem molendino debetur, salvo etiam dimidio modio bladi, videlicet trium sextariis siliginis et trium avene, quem ecclesia Paracliti in ipso molendino annuatim percipere consuevit. Hanc autem donationem benigne laudavit et concessit Maria uxor ipsius Herberti. In cujus rei memoriam nos predictam donationem sigilli nostri testimonio duximus roborare. Actum anno ab incarnatione Domini M° CC° quinto.